MESTSKÁ ČASŤ BRATISLAVA-NOVÉ MESTO 

Materiál na zasadnutie
Miestneho zastupiteľstva
dňa 16.06.2015

INFORMÁCIA
o možnosti zabezpečovania online prenosov z rokovaní 
Miestneho zastupiteľstva mestskej časti Bratislava-Nové Mesto 
zo dňa 7.  mája 2015
- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Spracovateľ:
Ing. Mgr. Ľubomír Baník
prednosta Miestneho úradu

Mgr. Marek Tettinger
hovorca starostu MČ B-NM						Materiál obsahuje: 
 1.  Informácia

Jún 2015

Niektoré samosprávy zabezpečujú online prenosy prostredníctvom vlastnej televízie (Prešov), prípadne prostredníctvom vlastnej techniky (Bratislavský samosprávny kraj). 

Najčastejším externým dodávateľom služieb zabezpečenia online prenosov z rokovaní miestnych a mestských zastupiteľstiev je piešťanská spoločnosť Digitel, s.r.o. (napr. Zvolen, Hlavné mesto Bratislava, Bratislava – Staré Mesto, Hlohovec, Piešťany). 

Cena za zabezpečenie priameho prenosu s dvomi kamerami + naberanie hlasovacej tabule, následne editácie záznamu (strih podľa prerokovaných bodov), archiváciu a publikovanie na webe je 190 eur. Video je prenášané v rozlíšení 1280x720/50p. 

BSK v minulosti využívala služby spoločnosti Digitel (ročné náklady cca 1300 eur), od roku 2013 začali využívať vlastný systém na získavanie obrazu z automatického kamerového systému a sebestačného vysielania cez poskytovateľa streamu (streamhosting.cz), pričom náklady na prenos klesli ročne na tisíc eur (mesačný paušál 50 až 220 eur).  Od r. 2014 využíva BSK na streaming youtube live, čo predstavuje nulové náklady na samotný prenos (techniku má BSK vlastnú)

Oslovili sme spoločnosť Kabel Plus, s. r. o., prevádzkovateľa portálu MeToo.sk. Zástupcovia spoločnosti predložili dve ponuky. V prípade, že úrad dodá kamery s personálom, Kabel Plus zabezpeči livestream, server, strih a postprodukciu za 320 eur. V prípade kompletného zabezpečenia vysielania rokovania zastupiteľstva je ponuka na úrovni 580 eur.

Ďalším poskytovateľom online prenosov z rokovania zastupiteľstva je martinská spoločnosť Absolutio, s.r.o (Košice – Staré Mesto, košické mestské časti, Vrútky). Cena za jedno vysielanie je od 60 do 90 eur (pri limite 300, respektíve 1000 divákov), pričom rozlíšenie je 640x480 pixelov (polovičné v porovnaní s ponukou Digitel s.r.o.)

V tejto súvislosti sme oslovili aj prevádzkovateľa TV Bratislava, spoločnosť City TV s.r.o., ktorá zabezpečuje záznamy z rokovania miestneho zastupiteľstva Bratislava – Nové Mesto, ako aj iných samospráv (Hl. m. Bratislava, Petržalka, Lamač). Táto spoločnosť v tejto chvíli online prenosy nezabezpečuje. Vedenie televízie však na základe našej žiadosti potvrdilo, že vie technologicky zabezpečiť stream z rokovania zastupiteľstva. Je pripravená túto službu poskytovať v rámci už zmluvne dohodnutej ceny za výrobu a vysielanie programov bez navýšenia výdavkov mestskej časti.

Z rokovaní vyplýva požiadavka mať na miestne rokovania zastupiteľstva dobrú internetovú konektivitu (upload minimálne 2 MB), ktorou Stredisko kultúry na Vajnorskej v tejto chvíli nedisponuje.

Poznámka: Niektoré samosprávy okrem online prenosu a videozáznamu z rokovania zastupiteľstva poskytujú aj audiozáznam.